আবদুল মান্নান তালিব কলকাতা বিশ্ববিদ্যালয় থেকে ১৯৫০ সালে ম্যাট্রিক পাস করেন। এইচএসসি পাস করেন ঢাকা বোর্ড থেকে ১৯৬৬ সালে। এরপর লাহোর জামেয়া আশরাফিয়া থেকে দাওরা-ই-হাদিস পড়েন। নানাবিধ ভাষা শিক্ষার ব্যাপারে তাঁর আগ্রহ ছিল ব্যাপক। তিনি বাংলা, ইংরেজি, আরবি, উর্দূ, ফারসি ও হিন্দি ভাষায় পারদর্শিতা অর্জন করেন। এ সকল ভাষা থেকে গবেষণাধর্মী অনেক বিষয় তিনি অনুবাদ করেছেন। আবদুল মান্নান তালিবের কর্মময় জীবন শুরু হয় মূলত সাংবাদিকতার মাধ্যমে। দৈনিক, সাপ্তাহিক, পাক্ষিক, মাসিক, ত্রৈমাসিকসহ বহু পত্রিকার তিনি সম্পাদনার সাথে যুক্ত ছিলেন। তিনি ১৯৬৭-৭১ ইসলামিক রিসার্চ একাডেমী ঢাকার রিসার্চ স্কলার ছিলেন। বাংলাদেশ ইসলামিক সেন্টারের রিসার্চ স্কলার ছিলেন ১৯৭৫-৮৫ পর্যন্ত। ১৯৮৭ সাল থেকে মৃত্যুর আগ পর্যন্ত তিনি বাংলা সাহিত্য পরিষদের পরিচালকের দায়িত্ব পালন করেন।